เป็นรีวิวที่เก็บกรุนานมากค่ะ แต่ความทรงจำในวันที่ได้ไปชิมอาหารที่ห้องอาหาร Radius แห่งนี้ไม่มีทางเลือนแน่นอนค่ะ  ห้องอาหารที่นี่วิวสวยมากๆ บรรยายไม่ถูกเลยหากได้มากับครอบครัวหรือคนรู้ใจรับรองได้ว่าไม่ผิดหวังแน่นอนค่ะ
 
เชฟที่นี่ได้รับการฝึกฝนทั้งในและต่างประเทศและได้ทราบมาว่าเชฟแต่ละท่านจะเชี่ยวชาญอาหารแต่ละประเภทแบบดีเยี่ยม  อย่างเชฟที่ได้ทำเมนูเป็ดย่างจานนี้ไปฝึกที่จีนอยู่หลายปีทีเดียวค่ะ และมารับหน้าที่ทำอาหารจีนที่ห้องอาหาร Ming Xing ด้วย ตัวเปิดเนื้อนุ่มหนังกรุบค่ะ ไม่มีกลิ่นสาปทานคู่กับขิงดองอมเปรี้ยวๆหวานๆเข้ากันมากเลยนะคะ
 
ถัดมาเป็นพิชซ่าหน้าลาบ และพิชซ่าคอหมูย่าง โดยส่วนตัวเราเป็นคนชอบทานพิซซ่าแป้งบางอยู่แล้วยิ่งได้ทานหน้าลาบที่รสชาติจัดจ้านแบบไทยๆยิ่งชอบมากเลยค่ะ จานนี้ชอบค่ะ อิๆๆ
 
ส่วนต้มยำมะพร้าวอ่อน+เกี้ยวกุ้งทานคู่กับมันรังนกยิ่งถูกใจ เพราะเป็นการผสมผสานรสสัมผัสใหม่ในการทานของเรา  เวลาทานต้องนำมันรังนกที่ทอดกรอบ ใส่ลงในถ้วยสักครู่และตักทานจะได้รับรสของต้มยำที่ซึมซาบไปกับรังนก แต่ต้องไม่แช่นานจนเกินไปนะคะเพราะจะทำให้รังนกเหนียว และไม่อร่อยเท่าที่ควร
 
ถ้าใครชอบอาหารแบบทอดๆวันนี้เชฟนำเสนอหอยนางรมทอด หน้าตาจะคล้ายกับทอดมันกุ้งแต่มีหอยนางรมตัวใหญ่มากอยู่ข้างใน ทานกับซอสที่เชฟนำกะทิและขมิ้นมาผสมรวมกันได้กลิ่นหอมอ่อนๆ แปลกใหม่ดีจัง
 
เมนูอีกอย่างที่เราชอบทานอยู่แล้วเป็นข้าวห่อใบบัวค่ะ เราชอบข้าวห่อใบบัวเป็นการส่วนตัวตรงที่เวลาทำกลิ่นของใบบัวจะหอมเข้าไปในตัวข้าว เวลาตักทานแล้วรู้สึกหอมอร่อย ยิ่งจัดเครื่องหนักๆหลากหลายอย่างด้วยแล้วยิ่งอร่อยค่ะ ทานจนอิ่มเลย ข้าวเนี่ย...ขาดไม่ได้จริงๆจ้า